text: Nüüdseks on MMile jäänud kaks eestlast ja Eesti meistrivõistlustel on jõutud niikaugele, et nädalavahetusel Viljandis sõidetud rallil pääsesid kahe neliveolise N-rühma masinaga sõitnud rallipaari kõrval poodiumile tagaveolise BMWga kihutanud vennad Ago ja Kalle Ahud. Autospordiliidu rallikomitees meedia eest vastutava Margus Kiivri arvates ei saa siiski nii põhjapanevaid järeldusi teha. «Paljud Viru rallil auto lõhkunud mehed ei saanud oma sõiduvahendit nii kiiresti korda, mõned mehed hoiavad aga tehnikat Saaremaa ralliks. Seal tahavad ju kõik osaleda,» arvas ta.